ของเค้าเหนียวจริง
เดินยิ้มกริ่มเป็นพิเศษสำหรับ กิตติรัตน์ ณ ระนอง รองนายกรัฐมนตรีและ รมว.คลัง หัวหน้าทีมเศรษฐกิจรัฐบาลยิ่งลักษณ์ ชินวัตร หลังจากหน้าบึ้ง หงุดหงิดมาหลายสัปดาห์
6 ก.พ. 2556

เดินยิ้มกริ่มเป็นพิเศษสำหรับ กิตติรัตน์ ณ ระนอง รองนายกรัฐมนตรีและ รมว.คลัง หัวหน้าทีมเศรษฐกิจรัฐบาลยิ่งลักษณ์ ชินวัตร หลังจากหน้าบึ้ง หงุดหงิดมาหลายสัปดาห์
แต่วานนี้ หลังการประชุม ครม. นายกรัฐมนตรีควงแขน กิตติรัตน์ ลงมาแถลงข่าวพร้อมกัน 
ผู้สื่อข่าวถาม ยิ่งลักษณ์ ว่า จะมีการปรับ ครม.ในส่วนกิตติรัตน์หรือไม่ยิ่งลักษณ์ ไม่ตอบ แต่กล่าวทีเล่นทีจริงว่า “ท่านก็ยืนอยู่ตรงนี้นี่คะ” 
เมื่อถามย้ำว่า จะมีการปรับกิตติรัตน์หรือไม่ ยิ่งลักษณ์ ก็บอกว่า “คุณกิตติรัตน์ก็ยังอยู่เหมือนเดิมค่ะ ยังมีบทบาทสำคัญในเรื่องการแก้ไขปัญหาเศรษฐกิจอยู่” ม่ายยิ้มม่ายได้แล้ววุ้ย...
กระจิบข่าวยังไม่พอใจ ซักถามกิตติรัตน์ถึงกระแสข่าวว่าได้บินไปพบ พ.ต.ท.ทักษิณ ชินวัตร อดีตนายกรัฐมนตรี เพื่อขอทำงานต่อจริงหรือเปล่า?
“กิตติรัตน์” หัวเราะร่วนด้วยความอารมณ์ดี และกล่าวว่า “ข่าวลือเกี่ยวกับผมเยอะแยะไปนะ ข่าวที่ว่าผมทะเลาะกับโค้ชฟุตบอลทีมชาติไทยก็มี อย่าไปสนใจข่าวนี้เลย” 
นี่ถ้าถามก่อนหน้าที่ได้รับการันตี อาจโดนสักป้าบสองป้าบแน่ ฮึ่ม!